हरमू नदी पर पुल निर्माण शुरू, जुड़ेंगी दो काॅलोनियां
हरमूनदी के सौंदर्यीकरण के साथ ही वर्षों से लंबित पुल का निर्माण भी शुरू हो गया है। करम चौक से पहले हरमू हाउसिंग कॉलोनी से विद्यानगर को जोड़ने वाले पुल के फाउंडेशन का काम तेजी से चल रहा है। पिलर बनाए जा रहे हैं। ग्रामीण कार्य विशेष प्रमंडल की ओर से लगभग 2.50 करोड़ की लागत से लगभग 100 मीटर लंबे और 8 मीटर चौड़े पुल का निर्माण कराया जा रहा है। इसकी जिम्मेवारी चंद्रा कंस्ट्रक्शन को दी गई है। पुल बनने से हरमू हाउसिंग कॉलोनी से विद्यानगर में बड़े वाहनों का आना-जाना आसान हो जाएगा।
कांट्रेक्टर राकेश कुमार ने बताया कि 18 माह निर्माण पूरा करना है। पिलर 15 जनवरी तक पूरा कर लेंगे। इसके बाद ढलाई का काम होगा। छह माह में पुल बनकर तैयार हो जाएगा।
विद्यानगर काफी घनी आबादी वाला क्षेत्र है। इस क्षेत्र में लगभग एक लाख की आबादी निवास करती है। वर्तमान में छोटी-छोटी पुलिया के सहारे विद्यानगर के लोग हरमू कॉलोनी की ओर आना-जाना करते हैं। अधिकतर लोग मुक्तिधाम वाले मार्ग से हरमू बाजार या बाईपास रोड में निकलते हैं। पुल बनने से विद्यानगर के लोग सीधे हरमू कॉलोनी होते हुए हरमू चौक पर निकल सकेंगे। इसी तरह हरमू कॉलोनी के लोग भी सीधे मुक्तिधाम की ओर निकल सकेंगे।
हरमू कॉलोनी और विद्यानगर को जोड़ने वाले इस पुल का निर्माण सिर्फ एक एनओसी की वजह से तीन साल से फंसा हुआ था। दरअसल, जहां पर पुल बन रहा है, वहां आवास बोर्ड की लगभग तीन हजार वर्गफीट जमीन है। बोर्ड एनओसी नहीं दे रहा था। नगर विकास सचिव अरुण कुमार सिंह प्रयास से आवास बोर्ड ने अपनी जमीन पर पुल के पिलर का निर्माण करने के लिए एनओसी जारी कर दिया।
विद्यानगर के पास पुृल निर्माण के काम में युद्ध स्तर पर जुटे हैं कंस्ट्रक्शन कंपनी के लोग।
mag_Deva hin_Deva hin_Deva hin_Deva hin_Deva hin_Deva